施斯高季尾大暴走 身價急升2000萬歐元
2024年05月19日 19:00
東網電視
更多新聞短片
施斯高連續7場聯賽入波。(Getty Images)
德甲勁旅RB萊比錫喺煞科戰2比2打和法蘭克福，新星前鋒施斯高再有入球進帳，呢位斯洛伐克前鋒季尾大暴走，連續7場聯賽都有入球。據報施斯高合約內有特殊買斷條款，買斷費係同表現掛勾，依家轉會費急升2,000萬歐元，要6,500萬歐元先至有交易。
20歲嘅施斯高上年由薩爾斯堡加盟，上半季要適應新環境，正選機會唔多，不過效率就相當唔錯，全季所有賽事交出19個入波同3次助攻。德國傳媒報道，施斯高合約設有「基本」買斷費4,500萬歐元，但會根據表現而增加，隨住佢季尾連續7場入波，最終買斷費定為6,500萬歐元。
盛傳英超嘅阿仙奴同意甲嘅AC米蘭正進行爭奪，而曼聯亦都有意加入戰團，施斯高嘅經理人早前被影到現身曼聯對阿仙奴嘅聯賽，未知係咪為轉會進行談判。